CELEX: 32012D0208
Language: sk
Date: 2012-04-20 00:00:00
Title: 2012/208/EÚ: Vykonávacie rozhodnutie Komisie z  20. apríla 2012 , ktorým sa mení vykonávacie rozhodnutie 2011/861/EÚ o dočasnej výnimke z pravidiel pôvodu ustanovených v prílohe II k nariadeniu Rady (ES) č. 1528/2007 s cieľom zohľadniť osobitnú situáciu v Keni, pokiaľ ide o filé z tuniaka [oznámené pod číslom C(2012) 2463]

24.4.2012   
            
            
               SK
            
            
               Úradný vestník Európskej únie
            
            
               L 110/39
            
         VYKONÁVACIE ROZHODNUTIE KOMISIE
   z 20. apríla 2012,
   ktorým sa mení vykonávacie rozhodnutie 2011/861/EÚ o dočasnej výnimke z pravidiel pôvodu ustanovených v prílohe II k nariadeniu Rady (ES) č. 1528/2007 s cieľom zohľadniť osobitnú situáciu v Keni, pokiaľ ide o filé z tuniaka
   [oznámené pod číslom C(2012) 2463]
   (2012/208/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1528/2007 z 20. decembra 2007, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (1), a najmä na článok 36 ods. 4 prílohy II k nemu,
   keďže:
   
               (1)
            
            
               Dňa 19. decembra 2011 Komisia prijala vykonávacie rozhodnutie 2011/861/EÚ (2), ktorým sa udeľuje dočasná výnimka z pravidiel pôvodu ustanovených v prílohe II k nariadeniu (ES) č. 1528/2007 s cieľom zohľadniť osobitnú situáciu v Keni, pokiaľ ide o filé z tuniaka.
            
         
               (2)
            
            
               Dňa 1. decembra 2011 Keňa v súlade s článkom 36 prílohy II k nariadeniu (ES) č. 1528/2007 požiadala o novú výnimku z pravidiel pôvodu ustanovených v uvedenej prílohe. Dňa 16. januára 2012 Keňa predložila dodatočné informácie k svojej žiadosti. Podľa informácií poskytnutých Keňou sú úlovky pôvodného surového tuniaka mimoriadne nízke, a to dokonca aj v porovnaní s bežnými sezónnymi výkyvmi, čo viedlo k poklesu výroby filé z tuniaka. Keňa upozornila na riziko pirátstva pri dodávkach surového tuniaka. Vzhľadom na túto neobvyklú situáciu Keňa stále nemôže po určitú dobu dodržiavať pravidlá pôvodu ustanovené v prílohe II k nariadeniu (ES) č.1528/2007. Mala by sa udeliť nová výnimka s účinnosťou od 1. januára 2012.
            
         
               (3)
            
            
               Vykonávacie rozhodnutie 2011/861/EÚ sa uplatňovalo do 31. decembra 2011. Je potrebné zaistiť pokračovanie dovozov z krajín AKT do Únie, ako aj hladký prechod k Dočasnej dohode o hospodárskom partnerstve medzi Východoafrickým spoločenstvom na jednej strane a Európskym spoločenstvom a jeho členskými štátmi na strane druhej (ďalej len „dočasná dohoda o hospodárskom partnerstve EAC – EÚ“). Platnosť vykonávacieho rozhodnutia 2011/861/EÚ by sa preto mala predĺžiť od 1. januára 2012 do 31. decembra 2013.
            
         
               (4)
            
            
               Nebolo by vhodné udeliť výnimky podľa článku 36 prílohy II k nariadeniu (ES) č. 1528/2007, ktoré presahujú ročnú kvótu pridelenú územiu Východoafrického spoločenstva na základe dočasnej dohody o hospodárskom partnerstve EAC – EÚ. Kvóty na roky 2012 a 2013 by sa mali teda stanoviť na 2 000 ton filé z tuniaka ročne.
            
         
               (5)
            
            
               V záujme zrozumiteľnosti a preto, aby sa na filé z tuniaka vzťahovala výnimka, je vhodné výslovne ustanoviť, že jediné nepôvodné suroviny, ktoré sa môžu použiť na výrobu filé z tuniaka zatriedeného pod číselný znak KN 1604 14 16, by mali byť tuniaky položky HS 0302 alebo 0303.
            
         
               (6)
            
            
               Vykonávacie rozhodnutie 2011/861/EÚ by sa malo preto zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Výboru pre colný kódex,
            
         PRIJALA TOTO ROZHODNUTIE:
   Článok 1
   Vykonávacie rozhodnutie 2011/861/EÚ sa mení a dopĺňa takto:
   
               1.
            
            
               Článok 1 sa nahrádza takto:
               „Článok 1
               Odchylne od prílohy II k nariadeniu (ES) č. 1528/2007 a v súlade s článkom 36 ods. 1 písm. a) uvedenej prílohy sa filé z tuniaka zatriedené pod číselný znak KN 1604 14 16 vyrobené z nepôvodných tuniakov položky HS 0302 alebo 0303 považujú za výrobky s pôvodom v Keni v súlade s podmienkami ustanovenými v článkoch 2 až 5 tohto rozhodnutia.“
            
         
               2.
            
            
               Článok 2 sa nahrádza takto:
               „Článok 2
               Výnimka ustanovená v článku 1 sa vzťahuje na výrobky a množstvá, ktoré sú uvedené v prílohe a ktoré sú deklarované ako výrobky z Kene na prepustenie do voľného obehu v Únii v období od 1. januára 2012 do 31. decembra 2013.“
            
         
               3.
            
            
               Článok 6 sa nahrádza takto:
               „Toto rozhodnutie sa uplatňuje od 1. januára 2012 do 31. decembra 2013.“
            
         
               4.
            
            
               Príloha sa nahrádza znením prílohy k tomuto rozhodnutiu.
            
         Článok 2
   Toto rozhodnutie sa uplatňuje od 1. januára 2012.
   Článok 3
   Toto rozhodnutie je určené členským štátom.
   
      V Bruseli 20. apríla 2012
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. EÚ L 348, 31.12.2007, s. 1.
   
      (2)  Ú. v. EÚ L 338, 21.12.2011, s. 61.
   
      PRÍLOHA
      
         
            „PRÍLOHA
            
                        Poradové číslo
                     
                     
                        Číselný znak KN
                     
                     
                        Opis tovaru
                     
                     
                        Obdobie
                     
                     
                        Množstvá
                     
                  
                        09.1667
                     
                     
                        1604 14 16
                     
                     
                        filé z tuniakov
                     
                     
                        od 1. 1. 2011 do 31. 12. 2011
                     
                     
                        2 000 ton
                     
                  
                        od 1. 1. 2012 do 31. 12. 2012
                     
                     
                        2 000 ton
                     
                  
                        od 1. 1. 2013 do 31. 12. 2013
                     
                     
                        2 000 ton“